सबको धन चाहिए। ज्यादा से ज्यादा चाहिए। कितना चाहिए, कोई सीमा नहीं बता सकता। लालच कोई सीमा तय नहीं करने देती। जितना मिल गया, उससे ज्यादा चाहिए। कोई कठिनाई नहीं। मेहनत करो और कमाओ। खर्च करो या संग्रह करो, कोई नहीं पूछेगा। पर नहीं, बिना मेहनत के धन चाहिए। फिर क्या रास्ता है। ईमानदारी से तो नहीं मिल सकता। ईमानदारी से तो जीवन चलता रहे, इसी में प्रसन्नता अनुभव की जा सकती है। पर जीवन चलने भर से कोई भी प्रसन्न नहीं दिखता। वह शानदार ढंग से चलना चाहिए। बंगला होना चाहिए, आलीशान गाड़ी होनी चाहिए। इतना धन होना चाहिए कि ऐश्वर्य-वैभव की, विलासिता की, ऐश की जिंदगी जी जा सके। हमारे देश की दिन-ब-दिन बिगड़ती राजनीति ने लोगों के मन में यह लोभ पैदा किया है। सभी देखते हैं कि सड़क पर अदने आदमी की तरह घूमने वाला एक नालायक बच्चा अचानक किसी पार्टी का पदाधिकारी बन जाता है और फिर कुछ ही महीनों में उसकी वेश-भूषा, उसका रहन-सहन, उसकी चाल-ढाल, सब कुछ बदल जाता है। उसके खुरदरे चेहरे पर लुनाई आ जाती है, उसके हाव-भाव में चमक पैदा हो जाती है। देखते ही देखते उसका टूटा-फूटा घर गिर जाता है, वहां कई मंजिला इमारत खड़ी हो जाती है, वह लंबी शानदार गाड़ी में चलने लगता है। मध्यवर्गीय परिवारों के लोग बच्चों को नौकरशाह बनाने के लिए एड़ी-चोटी का जोर क्यों लगा रहे हैं? उनके साथ भी यही बदलाव घटता है। राजनीति और नौकरशाही मिल-बांटकर गरीब जनता के हक को हजम कर रहे हैं, उनके लिए बनने वाली सरकारी योजनाओं का धन दोनों हाथों से समेट रहे हैं। अब धनोपार्जन ही नैतिकता है। जिसके पास धन है, वही सम्मानित हो रहा है। इसी बदलाव के मद्देनजर हर कोई किसी भी तरह येन-केन-प्रकारेण धन कमाना चाहता है, ताकि उसे भी समाज में मान-सम्मान मिले, प्रतिष्ठा मिले।